**2/2022. (IV. 25.) MÜK szabályzat**

**a tagfelvételi és nyilvántartásba vételi eljárással kapcsolatos szabályzatmódosításokról**

A Magyar Ügyvédi Kamara küldöttgyűlése

az 1. pont tekintetében az ügyvédi tevékenységről szóló 2017. évi LXXVIII. törvény (a továbbiakban: Üttv.) 158. § (1) bekezdés 4. pontjában

a 2. pont tekintetében az Üttv. 158. (1) bekezdés 1. pontjában

kapott felhatalmazás alapján,

az Üttv. 157. § (2) bekezdés e) pontjában foglalt feladatkörében eljárva,

az 1. pont tekintetében az Üttv. 156. § (3) bekezdése szerinti feladatkörében eljáró Országos Kamarai Jogtanácsosi Tagozat és Országos Alkalmazott Ügyvédi Tagozat véleményének kikérésével,

a 2. pont tekintetében az Üttv. 156. § (3) bekezdése szerinti feladatkörében eljáró Országos Kamarai Jogtanácsosi Tagozat egyetértésével és az Országos Alkalmazott Ügyvédi Tagozat véleményének kikérésével,

a következő szabályzatot alkotja:

**1. A kamarai hatósági eljárásokról szóló 12/2017. (XI. 20.) MÜK szabályzat módosítása**

**1.1.** A kamarai hatósági eljárásokról szóló 12/2017. (XI. 20.) MÜK szabályzat 2.1.1. és 2.1.2. pontja helyébe a következő rendelkezések lépnek:

„2.1.1. Ha a területi kamara az alapszabályában tagfelvételi bizottságot hoz létre, a tagfelvételi, nyilvántartásba vételi eljárásban, valamint az ügyvédi tevékenység folytatására való jogosultságnak az ügyvédi tevékenység szüneteltetését követő folytatása kapcsán történő ellenőrzése során az elnökség a tagfelvételi bizottság véleményét kikérheti.

2.1.2. A tagfelvételi bizottság a véleményének kialakítása előtt megvizsgálja az előterjesztett kérelmet és mellékleteit, valamint szükség szerint

a) helyszíni ellenőrzés útján megvizsgálhatja az iroda, illetve fiókiroda jogszabálynak és kamarai szabályzatoknak való megfelelőségét,

b) meghallgathatja a kérelmezőt.”

**2. Az ügyvédi hivatás etikai szabályairól és elvárásairól szóló 6/2018. (III. 26.) MÜK szabályzat módosítása**

**2.1.** Az ügyvédi hivatás etikai szabályairól és elvárásairól szóló 6/2018. (III. 26.) MÜK szabályzat 12.6. pontja helyébe a következő rendelkezés lép:

„12.6. Az ügyvéd, a kamarai jogtanácsos, az alkalmazott ügyvéd, a jogi előadó és az ügyvédi tevékenységet állandó jelleggel végző európai közösségi jogász az ügyvédi kamarai nyilvántartásba való bejegyzésétől számított hat hónapon belül köteles a területi ügyvédi kamara elnöksége által erre kijelölt bizottság előtt az Üttv.-ből, valamint az Üttv. 158. § (1) bekezdés 1., 8., 16., 17. és 20. pontjában, valamint – a kamarai jogtanácsos és a jogi előadó kivételével – az Üttv. 158. § (1) bekezdés 3., 12. és 14. pontjában felsorolt szabályzatokból beszámolni, kivéve, ha

a) az Üttv. 158. § (1) bekezdés 1., 8., 16., 17., 20. pontjában felsorolt szabályzatokból a tagfelvételi, illetve formaváltási eljárás során vagy egyébként korábban már beszámolót tett,

b) az ügyvédjelöltek képzésének szabályairól szóló MÜK szabályzat szerinti beszámolót teljesítette.”

**2.2.** Az ügyvédi hivatás etikai szabályairól és elvárásairól szóló 6/2018. (III. 26.) MÜK szabályzat a következő 14.3. ponttal egészül ki:

„14.3. A 12.6. pont módosítását az annak hatálybalépését követően felvett, illetve ügyvédi kamarai nyilvántartásba vett ügyvédi tevékenység gyakorlókra kell alkalmazni.”

**3. Záró rendelkezések**

**3.1.** Ez a szabályzat a Magyar Ügyvéd Kamara honlapján történő közzétételét követő napon lép hatályba.

Budapest, 2022. április „ ”

*Dr. Bánáti János Dr. Fekete Tamás  
 elnök főtitkár*